**ГОДИШЊИ ИЗВЕШТАЈ О РАДУ ГИМНАЗИЈЕ „МИЛОШ САВКОВИЋ“ У АРАНЂЕЛОВЦУ ЗА ШКОЛСКУ 2017/18. ГОДИНУ**

После усвајања Годишњег плана рада школе у првој половини септембра 2017. (од стране Наставничког већа а потом и од стране Школског одбора) школа је наставила са радом према усвојеном плану и програму са циљем да се исти у потпуности реализују.

У првој половини септембра конституисан је Савет родитеља, подељена задужења запосленима у школи и извршена контрола припремљености наставника и стручних сарадника за нову школску годину. Тим за прилагођавање је посетио сва одељења првог разреда, представио им школу и све могућности које у школи имају, као и потенцијалне потешкоће са којима се могу срести у школи и коме могу у сваком тренутку да се обрате за помоћ.

У току септембра и октобра успешно су организоване екскурзије ученика трећег и четвртог разреда.

Тим за ресурсе (материјално-техничке) је приступио изради идејног пројекта нове зграде Гимназије – *Анекса.* Уз сагласност локалне самоуправе ангажована је агенција за пројектовање *Спрег* из Аранђеловца да уради пројекат поменутог објекта, што је и учињено у одговарајућем року. Са поменутим пројектом Гимназија је конкурисала за новчана средства код Министарства просвете као и код Министарства за рад и радне односе од којих још увек очекујемо позитивне одговоре.

Тим за самовредновање је и протекле године највише пажње посветио побољшању области *Настава и учење, Превенција насиља... Постигнућа ученика*. Посећени су часови свих наставника (неких и више пута) чиме је остварен план педагошко-инструктивног надзора.

После усвајања/доношења новог ЗОСОВ-а извршено је ажурирање тј. усклађивање свих нормативних аката школе са новим законом.

Седнице стручних органа школе су редовно одржаване (по утврђеном плану) – Одељењска већа, Наставничка већа као и Педагошки колегијум. Директор школе је редовно, на сваком састанку информисао колектив о текућим проблемима и потешкоћама са којима се школа сусреће и начинима на који их решава.

У циљу решавања свих проблема, директор школе је остваривао редовне контакте са представницима локалне самоуправе. Редовно су одржавани сви планирани састанци Школског одбора на којима су доношене најважније одлуке за нормално функционисање школе. Директор школе, заједно са стручном службом редовно је информисао Школски одбор о финансијском пословању школе, о плановима о доградњи и реконструкцији школе и могућностима помоћи друштвене заједнице да се сви проблеми те врсте реше тражењем помоћи од потенцијалних донатора – по угледу на нашег чувеног задужбинара Благоја Јовановића који је дао новац и земљиште за градњу Гимназије 1920. године и тако подигао најлепши споменик који човек себи може подићи.

Савет родитеља је такође показао изванредну кооперативност и спремност да помогне школи у реализацији плана и програма. Њихова сарадња и указано поверење према школи могу послужити као позитиван пример многим школама и као пример сврсисходности постојања тих органа.

На крају календарске године урађен је инвентар – попис имовине школе и анализа финансијског стања. Школа је, као и увек, дисциплиновано користила додељена средства из буџета општине, никада не трошећи оно што није планирано и одобрено.

Сви тимови у школи су обавили свој посао, посебно тимови за самовредновање, ресурсе, превенцију насиља у школи....

Школа је достојно свом угледу и реномеу прославила и Школску славу – Дан Св. Саве (финансирајући све из сопствених буџетских средстава).

Директор школе је редовно присуствовао свим седницама стручних органа школе, праћена је реализација плана и програма образовно-васпитног рада. Континуирано се радило на промовисању постизања добрих и натпросечних резултата у настави и учењу (похваљивани су и награђивани сви ученици и њихови наставници за постигнуте резултате у раду исказаним, пре свега, на такмичењима у знању и вештинама).

После анализе успеха и реализације плана и програма после трећег класификационог периода приступили смо планирању почетка наредне школске године. Наизглед преамбициозни план да се у наредној школској години формирају два нова одељења и два нова смера, успешно је остварен, опет, захваљујући залагању свих – од директора школе, саветника школске управе па до функционера наше локалне самоуправе.

Пратећи реформу гимназије, наша школа је активно учествовала у обукама које су организоване од стране ЗУОВ-а за све наставнике који ће предавати у првом разреду гимназије. Обука је такође организоавана и за професоре који ће предавати стручне предмете из области информатике и рачунарства која је још увек у току.

Оно што можемо сматрати највећим успехом у протеклој школској години јесте упис шест одељења првог разреда са два нова смера – општи смер и смер за надарене ученике за рачунарство и информатику.

Уз велике потешкоће и напор успели смо да опремимо школу – учионице за нови ИТ смер – успели смо да, захваљујући добром пројекту, добијемо средства од Министарства правде за куповину 11 рачунара и неопходне опреме. Од локалне самоуправе добили смо новац за куповину још 5 рачунара чиме смо задовољили потребе тог специјализованог одељења за ову школску годину.

У протеклој години смо успели да направимо и једну лепу летњу – „еко-учионицу“, захваљујући средствима добијеним од општинског фонда за заштиту животне средине.

Стручни активи за развојно планирање и школски програм су у овој години урадили и нови Развојни план и Школски програм за период 2018 – 2022. који су прихваћени и усвојени на седници Школског одбора у јуну месецу.

На крају, можемо слободно рећи да је Годишњи план за школску 2017/18. годину у потпуности реализован и да је почетак нове школске године (2018/19.) спремно дочекан.

Август, 2018. Директор школе,

Живорад Игрутиновић